b'\n_START_ARTICLE_\nDragon japonez\n_START_SECTION_\nOrigini \xc8\x99i importan\xc8\x9b\xc4\x83\n_START_PARAGRAPH_\nOriginile dragonului japonez se afl\xc4\x83 \xc3\xaen mitologia chinez\xc4\x83. Stilul s\xc4\x83u a fost inspirat dup\xc4\x83 cel chinezesc: creatur\xc4\x83 zbur\xc4\x83toare cu trup alungit de \xc8\x99arpe, patru picioare cu gheare, must\xc4\x83\xc8\x9bi \xc8\x99i coarne. Diferen\xc8\x9ba principal\xc4\x83 dintre cel chinezesc \xc8\x99i cel japonez este faptul c\xc4\x83 cel chinezesc are patru gheare la picioare \xc3\xaen timp ce cel japonez are doar trei. O alt\xc4\x83 diferen\xc8\x9b\xc4\x83 important\xc4\x83 ar fi faptul c\xc4\x83 spre deosebire de cel chinezec, dragonul japonez nu apare chiar at\xc3\xa2t de des \xc3\xaen povestirile \xc8\x99i credin\xc8\x9bele populare._NEWLINE_Prima referire scris\xc4\x83 la dragonii japonezi o g\xc4\x83sim \xc3\xaen Kojiki \xc8\x99i Nihon Shoki unde ne este prezentat\xc4\x83 lupta zeului Susanoo cu dragonul Yamata no Orochi. Tot \xc3\x8en acete texte ne sunt prezenta\xc8\x9bi al\xc8\x9bi dragoni precum Mizuchi, Watatsumi \xc8\x99i Wani._NEWLINE_Din mitologia chinez\xc4\x83 au fost adoptate multe alte concepte referitoare la dragoni. Legenda regilor dragoni, cei patru regi dragoni ce conduc m\xc4\x83rile lumii: Ao Kuang (\xc3\xaen japonez\xc4\x83 G\xc5\x8dk\xc5\x8d), regele dragon al M\xc4\x83rii de Est, Ao Jun (G\xc5\x8djun) regele dragon al M\xc4\x83rii de Vest, Ao Shun (G\xc5\x8dsun), regele dragon al M\xc4\x83rii de Nord \xc8\x99i Ao Chin (G\xc5\x8dkin), regele dragon al M\xc4\x83rii de Sud._NEWLINE_Dragonul japonez a devenit cu adev\xc4\x83rat important dup\xc4\x83 secolul al VI-lea, odat\xc4\x83 cu introducerea budismului \xc3\xaen Japonia. Budismul a definitivat credin\xc8\x9ba \xc3\xaen dragoni prin asimilarea lor cu acei naga, zeit\xc4\x83\xc8\x9bi indiene sub form\xc4\x83 de \xc8\x99arpe. Acest lucru este dovedit prin faptul c\xc4\x83 misionarii budi\xc8\x99ti c\xc3\xa2nd au tradus textele sfinte ale budismului \xc3\xaen japonez\xc4\x83 au folosit cuv\xc3\xa2ntul ry\xc5\xab (dragon) pentru a-i desemna pe naga. Cel mai notabil exemplu se afl\xc4\x83 \xc3\xaen Sutra Lotusului c\xc3\xa2nd sunt men\xc8\x9biona\xc8\x9bi printre cei ce au ascultat predica lui Buddha \xc8\x99i Cei opt regi naga (\xe5\x85\xab\xe5\xa4\xa7\xe7\xab\x9c\xe7\x8e\x8b Hachidai ry\xc5\xab\xc5\x8d (ja)). Dragonul este unul dintre cei opt pasznici supranaturali (\xe5\x85\xab\xe9\x83\xa8\xe8\xa1\x86 Hachibush\xc5\xab (ja)) ai lui Buddha. Dragonii reprezint\xc4\x83 elementul apei \xc8\x99i sunt binevoitori cu oamenii, dar exist\xc4\x83 \xc8\x99i dragoni ce fac r\xc4\x83u oamenilor. Cel mai mare du\xc8\x99man al acestor dragoni este vulturul Garuda, \xc8\x99i se spune c\xc4\x83 nici un dragon nu scap\xc4\x83 nedevorat dec\xc3\xa2t dac\xc4\x83 devine binevoitor \xc8\x99i a trecut la \xc3\xaenv\xc4\x83\xc8\x9b\xc4\x83tura budist\xc4\x83 sau are un talisman budist._NEWLINE_De-a lungul timpului, dragonii au fost destul de rar reprezenta\xc8\x9bi \xc3\xaen arta budist\xc4\x83 japonez\xc4\x83. Cu toate acestea, pu\xc8\x9binele imagini p\xc4\x83strate sunt adev\xc4\x83rate opere de art\xc4\x83. \xc3\x8en prezent dragonul japonez a devenit subiectul a nenum\xc4\x83rate filme, seriale \xc8\x99i anima\xc8\x9bii, cel mai celebru fiind Dragon Ball.'